b'\n_START_ARTICLE_\nAdomas Jacovskis\n_START_SECTION_\nBiografija\n_START_PARAGRAPH_\n1973\xc2\xa0m. baig\xc4\x97 Lietuvos dail\xc4\x97s institut\xc4\x85. 1977\xe2\x80\x931978\xc2\xa0m. dirbo Lietuvos televizijoje, 1978 \xe2\x80\x931993\xc2\xa0m. Jaunimo teatro vyr. dailininkas. 1989 \xe2\x80\x932016? m. Vilniaus dail\xc4\x97s akademijos d\xc4\x97stytojas, nuo 1995\xc2\xa0m. docentas. _NEWLINE_Sesuo Aleksandra Jacovskyt\xc4\x97\xc2\xa0\xe2\x80\x93 scenograf\xc4\x97, kostium\xc5\xb3 dailinink\xc4\x97, brolis Jok\xc5\xabbas Jacovskis\xc2\xa0\xe2\x80\x93 grafikos dizaineris, knygos dailininkas. _NEWLINE_S\xc5\xabnus Marijus Jacovskis  \xe2\x80\x93 scenografas.\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 scenovaizd\xc5\xbei\xc5\xb3 daugiau kaip 80 spektakli\xc5\xb3: Jaunimo teatro, Vilniaus ma\xc5\xbeojo teatro, Kauno dramos teatro ir Kauno muzikinio teatro spektakliams, Lietuvos operos ir baleto teatro operoms, baletams, taip pat Islandijos nacionaliniame teatre Reikjavike, Rygos nacionalin\xc4\x97je operoje, Centriniame operos ir baleto teatras Pekine, Maskvos, Geteborgo ir kituose teatruose. _NEWLINE_Scenovaizd\xc5\xbeiams b\xc5\xabdinga hiperbolizuoti vaizdiniai akcentai tamsioje erdv\xc4\x97je. 8-9 de\xc5\xa1imtme\xc4\x8dio kompozicijos emoci\xc5\xa1kai \xc4\xaftaigios, da\xc5\xbenai sudarytos i\xc5\xa1 architekt\xc5\xabros element\xc5\xb3 ir daikt\xc5\xb3, v\xc4\x97lesni\xc5\xb3 rai\xc5\xa1ka \xc4\xafvairi ir i\xc5\xa1tobulinta._NEWLINE_Nutap\xc4\x97 portret\xc5\xb3 (\xe2\x80\x9eMarius su popierine kepure\xe2\x80\x9c 1981\xc2\xa0m., aktoriaus V. Bagdono, 1984\xc2\xa0m., \xe2\x80\x9eRepeticija\xe2\x80\x9c 1987\xc2\xa0m.), portretini\xc5\xb3 kompozicij\xc5\xb3 (\xe2\x80\x9eKaraliaus profilis\xe2\x80\x9c 1988\xc2\xa0m., \xe2\x80\x9eVeidas\xc2\xa0\xe2\x80\x93 kauk\xc4\x97\xe2\x80\x9c 1990\xc2\xa0m., \xe2\x80\x9eKeliautojas\xe2\x80\x9c I\xe2\x80\x93III 1990\xe2\x80\x931993\xc2\xa0m., \xe2\x80\x9eRaudona galva\xe2\x80\x9c 1999\xc2\xa0m., \xe2\x80\x9eVandenne\xc5\xa1ys\xe2\x80\x9c 2000\xc2\xa0m.) K\xc5\xabriniai ekspresionizmo stilistikos, ry\xc5\xa1ku i\xc5\xa1tobulintas kont\xc5\xabrinis pie\xc5\xa1inys, subtili plonasluoksn\xc4\x97 tapyba._NEWLINE_Sureng\xc4\x97 individuali\xc5\xb3 tapybos, scenografijos parod\xc5\xb3, dalyvavo tarptautin\xc4\x97se parodose Baltijos \xc5\xa1alyse, Rusijoje, Italijoje, Japonijoje, peln\xc4\x97 apdovanojim\xc5\xb3 tarptautiniuose teatro festivaliuose. Jo k\xc5\xabrini\xc5\xb3 turi Lietuvos dail\xc4\x97s muziejus, Nacionalinis \xc4\x8ciurlionio dail\xc4\x97s muziejus, Vilniaus Gaono \xc5\xbeyd\xc5\xb3 muziejus, Lietuvos teatro, muzikos ir kino muziejus, Tretjakovo galerija ir Centrinis A. Bachru\xc5\xa1ino teatro muziejus Maskvoje. Did\xc5\xbeiul\xc4\xaf Adomo Jacovskio k\xc5\xabrin\xc4\xaf "Gulinti galva" galima pamatyti \xc5\xa1iuolaikinio meno muziejuje po atviru dangumi Europos parke.'